Jaagtog lei tot dood van drie metropolisieledeDrie lede van die Tshwane-metropolisie het op die toneel gesterf. (Foto: TMPD) Drie lede van die Tshwane-metropolisie (TMPD) is dood toe ŉ vermeende dronkbestuurder Sondag in die vroeë oggendure reg van voor teen hulle vasgery het. Die metropolisie sê ander beamptes het gesien hoe ŉ motoris omstreeks 02:00 roekeloos teen die aankomende verkeer in die Pretoriase middestad inry. “Die beamptes het die motoris, wat in ŉ westelike rigting gery het, probeer voorkeer, maar die voertuig het weggejaag en die beamptes het dit agternagesit.” Die beamptes het bystand van hul kollegas ontbied en nóg ŉ voertuig van die metropolisie in dieselfde omgewing het by die jaagtog aangesluit. Dié voertuig het op die N4 tussen Transoranjeweg en Rebeccastraat in die weste van Pretoria reg van voor teen die voertuig wat weggejaag het, vasgery. (Foto: TMPD) “Die drie beamptes in die voertuig is almal op die toneel dood. Die name van die drie mans sal bekend gemaak word sodra hul gesinne in kennis gestel is,” het die TMPD in ŉ verklaring gesê.” ŉ Saak van strafbare manslag is aanhangig gemaak. Verskeie drankbottels, sommige leeg en sommige daarvan vol, is in die motoris se voertuig gevind. Die motoris wat aanvanklik weggejaag het, het ook op die toneel gesterf. ŉ Vrou wat saam met hom in die motor was, is na ŉ hospitaal vir behandeling geneem. Die metropolisie het gesê hy is uiters geskok deur die dood van die drie lede en het sy diepste medelye met die beamptes se families en kollegas betuig.